 Na MASHIRIKA TRIPOLI, LIBYA WAHAMIAJI 27 walifariki wikendi baada ya mashua waliyokuwa wakisafiria kusombwa na mawimbi makali ya bahari katika Pwani ya Libya, limesema shirika la Red Crescent. Wahamiaji hao walikuwa wakijaribu kuvuka Bahari ya Mediterenia wakielekea barani Ulaya. Shirika hilo lilisema miongoni mwa waliofariki ni mtoto na wanawake wawili. Kulingana na taarifa, miili hiyo ilipatikana katika maeneo mawili tofauti katika mji wa Khoms, ulio umbali wa kilomita 120 mashariki mwa jiji kuu, Tripoli. Shirika lilisema kuwa wahamiaji wengine watatu waliokolewa na juhudi zinaendelea kuwaokoa wengine. Shirika hilo liliweka picha zikionyesha miili ikiwa inaelea majini huku wafanyakazi wake wakiiweka kwenye karatasi nyeusi. Miili hiyo ilipelekwa katika mochari ya Khoms, kulingana na mkurugenzi wa hospitali ya Osama al-Saket. Alisema imekuwa changamoto kwa idara za serikali katika eneo hilo kuizika miili hiyo kutokana na idadi yake kubwa. “Wanaweza tu kushughulikia mwili mmoja ama miwili kwa sasa,” akasema. Mlinzi mmoja alisema baadhi ya miili hiyo ilikuwa ishaanza kuoza. “Miili mingi iko katika hali mbaya sana. Inaonekana imekaa baharini kwa siku kadhaa,” akasema. Kumekuwa na ongezeko la idadi ya wahamiaji wanaotumia pwani hiyo kusafiri barani Ulaya. Hata hivyo, serikali ya nchi hiyo imeanza operesheni kali kuwanasa wahamiaji wanaotumia njia za mikato kuhamia barani humo. Kuligana na Umoja wa Mataifa (UN), karibu wahamiaji 1,500 wamefariki kwenye ajali za meli katika bahari hiyo mwaka huu 2021. Mapema mwezi huu Desemba, zaidi ya wahamiaji 160 walifariki kwenye ajali tofauti za meli katika nchi hiyo, kulingana na Shirika la Kimataifa la Kushughulikia Wahamiaji (IOM). Hali ya kisiasa nchini humo ilianza kuyumba mnamo 2011 kwenye harakati za kijeshi zilizosababisha mapinduzi ya aliyekuwa kiongozi wa taifa hilo kwa muda mrefu, Muammar Gaddafi. Operesheni hiyo iliongozwa na vikosi vya nchi wanachama wa Shirika la Kujihami (NATO). Tangu wakati huo, Libya imekuwa ikitumika na wahamiaji wengi kusafiria barani Ulaya kutafuta ajira. Wengine wamekuwa wakitorokea umaskini na mapigano ya wenyewe kwa wenyewe katika nchi zilizo kaskazini mwa Afrika na Mashariki ya Kati. Walanguzi wa binadamu wamekuwa wakitumia vita vinavyoendelea katika nchi hiyo kujifaidi. Wamekuwa wakiwasafirisha wahamiaji Ulaya kwa kutumia njia za mikato ili kuepuka kunaswa na vikosi vya serikali. Hata hivyo, safari hizo zimekuwa za mashaka, kwani hali na miundo ya meli nyingi ambazo huwa wanatumia huwa duni. Wale ambao hunaswa na vikosi vya taifa hilo na kurejeshwa makwao huwa wanadhulumiwa kama kupewa kazi ngumu, kupigwa au hata kubakwa. Vikosi hivyo vimekuwa vikilaumiwa kupokea rushwa kutoka kwa walanguzi hao ili kuwaruhusu kuwasafirisha wahamiaji Ulaya. Katika baadhi ya nyakati, familia za wahamiaji huwa zinaitishwa fedha kabla yao kuachiliwa na kuruhusiwa kuelekea Ulaya. Mnamo Oktoba, wachunguzi maalum wa UN walisema uchunguzi wao ulibaini kuwa wahamiaji wengi huwa wanateswa kwa kila namna katika magereza mengi nchini humo. Kulingana na IOM, wahamiaji 31,500 walinaswa na kurejeshwa makwao mwaka huu 2021. Hii ni ikilinganishwa na wahamiaji 11,900 mnamo 2020. UN ilisema kuwa wahamiaji 980 walifariki 2020 kutokana na ajali mbalimbali za meli. Mwezi huu pekee, jumla ya wahamiaji 466 wamenaswa na kurejeshwa Libya kati ya Desemba 12 na 18. Serikali ya Libya na Muungano wa Ulaya (EU) zimetangaza kuanzisha operesheni ya pamoja kudhibiti hali hiyo, ili kupunguza idadi ya maafa ambayo yamekuwa yakishuhudiwa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  